A. Slafkovský, poslanec: (2001-09-11):
I. Presperín, podpredseda NR SR: Áno. Ďalej – pán poslanec Prokeš. Prosím vás, najprv by som vás chcel požiadať, aby sme najskôr ukončili faktické poznámky k predrečníkovi pánu poslancovi Maxonovi. Posledný bol pán poslanec Delinga k tejto téme a prosím, potom sú procedurálne návrhy, ktoré v rámci, samozrejme, pôsobenia tohto parlamentu môžete predniesť. Prosím, pán poslanec Delinga, k téme, ktorá bola otvorená. Máš k tejto téme? Nech sa ti páči. J. Prokeš, poslanec: Ja mám teraz slovo, pán predsedajúci. I. Presperín, podpredseda NR SR: Áno, nech sa páči. J. Prokeš, poslanec: Ďakujem, pán predsedajúci. Ja by som chcel len povedať, že po vystúpení pána poslanca Maxona, ak odpoveď pána ministra Šimka bude áno na jeho otázku, tak v takom prípade si myslím, že by vláda mala podať demisiu. Ale schvaľovať podľa môjho názoru tieto zákony v skrátenom konaní je naozaj v rozpore so zákonom, lebo časová tieseň nevznikla z objektívnych dôvodov, ale z nátlaku jednej politickej strany, konkrétne SMK. Ale porušovanie zákona za tejto vládnej koalície sa už stalo samozrejmosťou, a to nielen pri schvaľovaní zákonov. Pán minister, jeden príklad za všetky. STV vysiela pokémonov a vzápätí oznam o porušení zákona po ich vysielaní. Verejná STV verejne sa vysmieva dodržiavaniu zákona a vláda i celá koalícia čuší, pán minister! I. Presperín, podpredseda NR SR: Ďakujem. Pán poslanec Delinga ešte. Nech sa páči. P. Delinga, poslanec: Ďakujem za slovo, alebo za udelenie slova. Pripájam sa k pánovi poslancovi Maxonovi so svojím názorom, že keď by si obyčajný človek, a nie tu prítomný poslanec prečítal takto spracované návrhy na jednej stránke listu s vyústením, že všetkými týmito návrhmi, ktoré sa posúvajú do takejto rýchlosti, vlastne dochádza k obmedzovaniu ľudských práv a slobôd, tak zákonite by v ňom skrsla myšlienka a názor, že majetok, ktorý doteraz vlastní štát a spravuje ho centrálne, že práva a povinnosti, ktoré si občan vykonáva v súčasných orgánoch, sú všetko protiprávne, protizákonné, ohrozujúce jeho ľudské práva a slobody, že tým, že potrebujeme rýchlo schváliť plat budúcemu predsedovi veľkého územného celku, v podstate ohrozujeme to, že nebude môcť kandidovať príslušný občan do tejto dôležitej funkcie. Tak ja to považujem skutočne za veľkú dehonestáciu zmyslu a podstaty o rokovacom poriadku, ktorý si tu všetci máme ctiť, keď vláda a jej predstavitelia tu v parlamente ho dávajú do takejto podoby a do takejto mašinérie. To je výsmech toho, že týmto spôsobom sa zajtra neprijme tento zákon alebo že sa tým narušia ľudské práva a slobody. Skutočne výsmech. I. Presperín, podpredseda NR SR: Pán poslanec Maxon zrejme bude reagovať na... Viem, ale to boli procedurálne návrhy na vystúpenie predrečníkov, tí boli prihlásení s faktickými poznámkami. Nech sa ti páči. M. Maxon, poslanec: Ďakujem pekne za slovo. Dámy a páni, zhrnuté a podčiarknuté: Máme návrh na šesť skrátených legislatívnych konaní, takže výsledkom vlády v kľúčovej oblasti je šesť návrhov na skrátené legislatívne konanie. Keď tieto návrhy podrobíme objektívnej analýze a z toho plynúcej aj objektívnej kritike, tak neostáva nič iné len predložiť ešte jeden návrh. Návrh na skrátené funkčné obdobie tejto vlády, pretože principiálne nezvláda to, čo má vláda Slovenskej republiky robiť, a to, čo si dala do vienka v programovom vyhlásení vlády. I. Presperín, podpredseda NR SR: Ďakujem. Prosím, s procedurálnym návrhom pani poslankyňa Tóthová. Nech sa páči.